b'\n_START_ARTICLE_\nZavod IPF\n_START_PARAGRAPH_\nZavod IPF, kraj\xc5\xa1e samo IPF, je edina slovenska organizacija, ki skrbi za kolektivno uveljavljanje soavtorskih pravic izvajalcev in proizvajalcev fonogramov v Sloveniji in v tujini. Zavod so leta 1997 ustanovile glasbene zalo\xc5\xbebe Dallas Records, Dots Records, Menart Records, Multimedia Records, Nika Records in Sindikat glasbenikov Slovenije (SGS). IPF \xc5\xa1\xc4\x8diti pravice izvajalcev in proizvajalcev fonogramov, katerih dela se javno predvajajo na obmo\xc4\x8dju Republike Slovenije, v skladu z Zakonom o avtorskih in sorodnih pravicah ZASP-UPB3 (uradno pre\xc4\x8di\xc5\xa1\xc4\x8deno besedilo zakona je bilo objavljeno v Uradnem Listu RS, \xc5\xa1t. 16/2007). Na podlagi mednarodnih pogodb \xc5\xa1\xc4\x8diti in uveljavlja tudi pravice tujih proizvajalcev fonogramov in izvajalcev v Sloveniji. Od Urada RS za intelektualno lastnino je leta 2000 prejel dovoljenje za kolektivno uveljavljanje teh pravic.'